ზურაბ წერეთლის თანამედროვე ხელოვნების მუზეუმი

ზურაბ წერეთლის თანამედროვე ხელოვნების მუზეუმი — ქართული სახვითი ხელოვნების მუზეუმი, რომელიც გაიხსნა 2012 წლის 29 თებერვალს თბილისში. მუზეუმს სახელი ეწოდა საბჭოთა და ქართველი მხატვარისა და მოქანდაკის ზურაბ წერეთლის პატივსაცემად.

მუზეუმში დაცულია ზურაბ წერეთლის 300 მდე ნამუშევარი: ფერწერა, გრაფიკა, ქანდაკება და სხვა. მისი მთლიანი ფართობი 3000 მ² მოიცავს. მუზეუმი თანამედროვე ხელოვნების გამოფენების ხშირი მასპინძელია.

შენობა
მუეზეუმი განთავსებულია ყოფილ კადეტთა კორპუსის შენობაში. შენობა XIX საუკუნის მეორე ნახევარში აიგო. 
 თავდაპირველად შენობა დაწყებით სამხედრო სკოლას ეკუთვნოდა, ხოლო შემდეგ კადეტთა კორპუსს გადაეცა. 1918 წელს კადეტთა კორპუსმა საერთოდ შეწყვიტა არსებობა.

მუზეუმის შენობა მდებარეობს ქალაქის ცენტრალურ ნაწილში, შოთა რუსთაველის გამზ. #27-ში. მისი მთლიანი ფართობი 3000 მ² მოიცავს. შენობას რესტავრაცია 2007-2012 წლებში ჩაუტარდა. რეაბილიტაციის შედეგად შენარჩუნდა შენობის გარეგანი სახე, შიდა სივრცე მთლიანად გადაკეთდა და მოეწყო თანამედროვე სტანდარტების შესაბამისი გალერეა, ახალი ტიპის საგამოფენო დარბაზებით. განახლდა მუზეუმის ეზოც, სადაც განთავსებულია ზურაბ წერეთლის მონუმენტური კომპოზიციის „ვაშლის“ ასლი, რომლის ორიგინალი დაცულია მოსკოვში, ზურაბ წერეთლის სამხატვრო გალერეაში. მუზეუმში გამოყოფილია სივრცე საკონფერენციო დარბაზისთვის. მუშაობს სამხატვრო სალონი და კაფე-რესტორანი.

ექსპოზიცია
მუზეუმი წარმოადგენს 3 სართულიან საგამოფენო სივრცეს. მასში გამოყოფილია საექსპოზიციო დარბაზი „XXI საუკუნის თანამედროვე ქართული სახვითი ხელოვნების ნიმუშების“ გამოსაფენად, სადაც მონაწილეობის მიღების საშუალება აქვთ როგორც ქართველ, ისე უცხოეთიდან მოწვეულ მხატვრებს. მუზეუმი წელიწადში საშუალოდ 12 საგამოფენო პროექტს წარმოადგენს.

მუზეუმის კომპლექსის ექსპოზიცია იხსნება ზურაბ წერეთლის პერსონალური გამოფენით. გამოფენა იწყება მონუმენტური კომპოზიციით „არგონავტები“ (2005).

პირველი სართულზე წარმოდგენილია ასამდე გრაფიკული ნაწარმოები, აგრეთვე მინანქარი, მასიური ბრინჯაო და ქანდაკება. მუზეუმის მეორე სართულის ექსპოზიცია იხსნება სკულპტურული კომპოზიციებით „ჩემი საყვარელი მხატვრები“, აგრეთვე კომპოზიცია სერიიდან „ქალაქელები“.

ექსპოზიციაში აგრეთვე შესულია ზურაბ წერეთლის ასზე მეტი ფერწერული ნამუშევარი, რომელიც შექმნილია ბრაზილიაში, საფრანგეთში, საქართველოში, რუსეთში და ა.შ.

მესამე სართულზე წარმოდგენილია კომპოზიცია „ჩარლი ჩაპლინი“, აგრეთვე ფოტოგანყოფილება, რომელიც ეძღვნება ზურაბ წერეთლის ცხოვრების ისტორიას. საერთო ჯამში, გამოფენაზე წარმოდგენილია სხვადასხვა ჟანრის 300-ზე მეტი ხელოვნების ნიმუში და 250-მდე ფოტომასალა.

გალერეა

რესურსები ინტერნეტში

ზურაბ წერეთლის თანამედროვე ხელოვნების მუზეუმი — საქართველოს მუზეუმები
ზურაბ წერეთლის თანამედროვე ხელოვნების მუზეუმი — ვიკიმაპია

სქოლიო

კატეგორია:თბილისის მუზეუმები